钦定古今图书集成/方舆汇编/边裔典/第109卷 > 秦
## 钦定古今图书集成/方舆汇编/边裔典/第109卷 > 秦

### 始皇三十三年斥匈奴并河至阴山为三十四县筑亭障

按《史记始皇本纪》：三十三年，“西北斥逐匈奴，自榆中
并河以东，属之阴山，以为三十四县，城河上为塞。又
使蒙恬渡河，取高阙、陶山、北假中，筑亭障，以逐戎人
徙谪，实之初县。”

始皇三十四年筑长城起临洮至辽东。

按《史记始皇本纪》：“三十四年，谪治狱吏不直者，筑长
城。”按《蒙恬传》，“秦已并天下，乃使蒙恬将三十万众，
北逐戎狄，收河南，筑长城，因地形用险制塞。起临洮
至辽东，延袤万馀里。于是渡河，据阳山，逶蛇而北，暴
师于外十馀年，居上郡。”是时蒙恬威振匈奴。按《匈
奴传》：秦灭六国，而始皇帝使蒙恬将十万之众，北击
胡，悉收河南地，因河为塞，筑四十四“县城临河，徙谪
戍以充之，而通直道自九原至云阳，因边山险壍、谿
谷可缮者治之。”起临洮至辽东万馀里，又度河据阳
山。北假中。蒙恬死，诸侯畔秦，中国扰乱，于是匈奴得
宽，复稍度河南，与中国界于故塞。